Document ID: 31994R1500

Uredba Sveta (ES) št. 1500/94
z dne 21. junija 1994
o spremembi Uredbe Komisije (EGS) št. 2454/93, o izvedbenih pravilih za Uredbo Sveta (EGS) št. 2913/92 o carinskem zakoniku Skupnosti
SVET EVROPSKE UNIJE JE
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 2913/92 z dne 12. oktobra 1992 o carinskem zakoniku Skupnosti [1] in zlasti člena 249 Uredbe,
ob upoštevanju predloga Komisije,
ker člen 20(4) Uredbe (EGS) št. 2913/92 določa, da se preferencialni tarifni ukrepi, vsebovani v sporazumih, ki jih je Skupnost sklenila z nekaterimi državami ali skupinami držav in ki zagotavljajo odobritev preferencialne tarifne obravnave ali pa jih je Skupnost enostransko sprejela v zvezi z nekaterimi državami, skupinami držav ali ozemlji, pa tudi avtonomni odložni ukrepi za zagotavljanje zmanjšanja ali oprostitve uvoznih dajatev, ki se lahko zaračunajo za določeno blago, uporabljajo samo na deklarantovo zahtevo, ko ustrezno blago izpolnjuje pogoje, predpisane z navedenimi ukrepi;
ker je za delovanje poslovne politike Skupnosti pomembno imeti splošne statistične podatke o količini prometa z blagom, ki s pridom uporablja navedene ukrepe;
ker morajo biti, da bi bila ta statistika uporabna, oznake, vpisane v polje 36 Enotne upravne listine, skupne za vse države članice;
ker bi bilo treba državam članicam vendarle dati možnost, da prilagodijo svoje carinske računalniške sisteme; ker bi bilo treba zato izdelati določbo za prehodno obdobje, v katerem je mogoče uporabljati državne oznake, ki so združljive z oznakami Skupnosti;
ker bi bilo treba, od 1. januarja 1996, izdelati določbo za zapisovanje informacij v zvezi z blagom, za katerega je bilo zahtevano izvozno nadomestilo;
ker mora Svet, kadar Odbor za carinski zakonik ne da mnenja o osnutku uredbe, ki ga preda Komisija, sprejeti potrebne določbe,
SPREJEL NASLEDNJO UREDBO:
Člen 1
Prilogi 37 in 38 k Uredbi (EGS) št. 2454/93 [2] se spremenita v skladu s Prilogo k tej uredbi.
Člen 2
Ta uredba začne veljati tretji dan po objavi v Uradnem listu Evropskih skupnosti.
Uporablja se od 1. januarja 1995.
Ta uredba je v celoti zavezujoča in se neposredno uporablja v vseh državah članicah.
V Luxembourgu, 21. junija 1994

Labels: 12
3
11